હેલ્થ ડેસ્ક: શ્રાવણ મહિનાથી દિવાળી સુધીનો સમય એટલે તહેવારોની સિઝન. ઉપવાસ દરમિયાન ફરાળ કરવામાં આવે છે. શ્રાવણ મહિનો કે ચાતુર્માસ કરવામાં ધર્મ સાથે ડાયટિંગ જોડી દેવાય છે. મનના કોઈક ખૂણે ઉપવાસ કરીને વજન પણ ઊતરી જશે તેવી ભાવના રહે છે. અહીં એ સમજવા જેવું છે કે પોષણ ફક્ત કેલરીથી સીમિત નથી રહેતું. પોષણ અને કેલરી એકબીજા સાથે સંકળાયેલાં હોવા છતાં પોષકતત્વોવાળું ખાવાનું જ મહત્ત્વનું છે. ઘણી વાર શુગર-ફ્રી ઠંડાં પીણાં અથવા શુગર-ફ્રી આઇસક્રીમ ખાઈને આપણે માનીએ છીએ કે કેલરી બચાવીને શરીર માટે ઉત્તમ કામ કર્યું છે, પરંતુ અહીં આપણે ખાંડનો બચાવ કરીને બીજાં કેમિકલ નાખીએ છીએ. આ રીતે શ્રાવણ મહિનો કે ચાતુર્માસ કરીએ અને આખો દિવસ ફરાળ અને તળેલી વાનગીઓ ખાઇને આપણે શરીરને નુકસાન કરીએ છીએ. જેથી આજે ડાયટિશિયન લીઝા શાહ પાસેથી જાણો ફરાળી ખોરાકમાંથી શરીરને કયા પોષક તત્વો મળે છે તેના વિશે.